khistorydata/jeongjo-sjw-relations huggingface dataset:
정조 20년
丙辰十二月初八日午時上御誠正閣右承旨留待儒生入侍時右承旨李肇源假注書鄭淳民記事官金景煥記注官金良倜儒生宋啓榦以次進伏訖上命啓榦進前上曰擧顔相貌好矣向來事只爲朝廷體貌而然矣今命汝以儒服入侍者意有所在念爾祖不覺愴想矣汝年幾何啓榦曰三十三矣上曰居在何處乎啓榦曰在於懷德矣上曰汝於何經留意而四書中所好者亦何書耶啓榦曰多病失學無所以仰對者也上曰刻苦勤工以成大儒也上曰汝於文正爲幾代孫乎啓榦曰爲六代孫也上曰汝是直孫乎啓榦曰非直孫也上曰自何代而派分乎啓榦曰自高祖而分矣上曰汝之五代祖誰也啓榦曰故正郞光栻也上曰贊善祠版安在乎啓榦曰在臣家矣上曰汝其主祀乎啓榦曰臣父主之矣上曰汝是汝父之長子乎啓榦曰然矣上曰爾有兄弟乎啓榦曰臣有弟矣上曰欲問經義而以汝辭巽姑不問之爾須擴充毋負期望之意而亦不必枉其所守若欲在京從仕則在京若欲下鄕讀書則下鄕也仍命肇源書傳敎曰在昔癸未故贊善之上來也予請以賓禮見贊善辭巽力言而後肯之及其登筵多陳資益之謨事若隔晨今見乃孫於三十四年之間而不待叩其所存接其貌便識爲吉士爲先正家甚幸以予念舊之心當有示意之擧故贊善宋明欽家遣官致祭幼學宋啓榦童蒙敎官單付時任敎官一人待當窠亦爲單付事分付該曹仍命退承史以次退出
정조 20년
行都承旨黃昇源坐行左承旨洪仁浩坐直右承旨申耆坐直左副承旨徐郁修牌不進右副承旨李海愚坐同副承旨魚用謙坐注書柳遠鳴仕直一員未差假注書韓致重任事變假注書洪致榮仕
정조 20년
申耆啓曰行大司憲宋煥箕執義申禹相掌令李益恢持平金壽祖鄭宗魯在外掌令洪受浩呈辭監察茶時之意敢啓傳曰知道
정조 20년
兵曹口傳政事副護軍單李肇源
정조 20년
申耆啓曰吏曹郞廳來言承旨有闕政事取稟傳曰前望單子入之待下批牌招察任
정조 20년
承旨前望單子入之李昌漢落點
정조 20년
以同副承旨李昌漢牌不進罷職傳旨傳于申耆曰許遞前望單子入之待下批牌招察任
정조 20년
傳于申耆曰當該承旨所爲駭然遞差前望單子入之待下批牌招察任
정조 20년
承旨前望單子入之洪聖淵落點
정조 20년
傳于申耆曰羅州報牒疎漏事該帥狀請該倅拿處而別無關係欲待禁府拿來草記措辭下批俾除捧糴時許久曠官之弊而始爲問之禁府草記該房以齋日退却云往古來今名以禁府草記過齋捧入自有該房以後初聞當該承旨罷職在院承旨遞差以尊王府之事體而該堂事亦難免巽軟當該草記堂上遞差該倅爲先從重推考今番漂船問情設有些少不審之端此時守令不可空官雖於請罪之後待回下然後上送事一體分付
정조 20년
傳于申耆曰承旨前望單子入之待下批牌招推移入直
정조 20년
承旨前望單子入之黃昇源洪仁浩申耆徐郁修李昌會魚用謙落點
정조 20년
以右副承旨李昌會牌不進罷職傳旨傳于申耆曰許遞前望單子入之
정조 20년
以獻納韓致應正言沈達漢牌不進罷職傳旨傳于洪仁浩曰近日臺諫每日待漏城上所詣臺之法無難毁畫合啓而然矣次對而又然矣開口與不開口言事與不言事猶屬於進身以後事而竝與詣臺而不爲向於飭敎之後又復若此竝罷職其中衆所共知情勢人許遞在外人亦爲許遞都憲及兩南臺勿捧傳旨政官牌招開政可以行公人差出後勿長鎖臺廳
정조 20년
傳于申耆曰不爲參政三銓許遞前望單子入之待下批牌招察任亞銓聞已承牌政事仍爲之事分付
정조 20년
吏曹參議前望單子入之蔡弘遠落點
정조 20년
以吏曹參議蔡弘遠牌不進罷職傳旨傳于申耆曰只推更爲牌招
정조 20년
傳于申耆曰詞訟之地職務相妨提調尹師國所帶判尹許遞今日政差出
정조 20년
申耆以檢校待敎徐有榘意啓曰明日卽考功日次而直閣待敎俱未差不得備員擧行之意敢啓傳曰知道待敎李存秀仍任考功雖過日次考續則限內爲之可也
정조 20년
申耆以待敎李存秀意啓曰抄啓文臣今十二月朔親試以何日擧行乎敢稟傳曰明日爲之宣傳官今年都計劃射講同日爲之處所春塘臺爲之
정조 20년
有政吏批判書沈煥之服制參判黃昇源進參議成德雨式暇行左承旨洪仁浩進以宋翼孝爲執義李景溟爲司諫鄭㝡成沈奎魯爲掌令朴鍾淳爲獻納金熙華爲正言李在學爲判尹李書九爲戶曹參判韓光近爲左尹金履禮爲監察待敎單李存秀仍任事承傳
정조 20년
兵批判書鄭好仁進參判權裕入直參議李翼晉參知金熙朝病右承旨申耆進以曺允亨爲副摠管大護軍尹師國護軍尹弼秉姜彝正副謹軍李尙度南公轍李邦祚同知權仁重以上竝單付
정조 20년
以去九月朔新舊抄啓文臣試射何日爲之取稟傳于洪仁浩曰日寒如此不能操弓之類何以成樣乎歲除不遠只以能射人抄捧擧案不能射者射代待題下製進排律事分付
정조 20년
傳于李海愚曰卽聞毓祥宮守直中官所告則墻外松木斫根至於六株之多近來松禁至嚴之時其所犯科不但駭然莫重處墻外至近之地不禁斧斤之聲其爲悚然尤當如何爲該將臣者若念外門靑帳偸竊時先朝處分之事則其所巡禁豈敢放忽乎當該將臣爲先越俸一等參軍嚴棍與松軍畿邑充軍
정조 20년
傳于黃昇源曰試官中罷削人敍用
정조 20년
傳于申耆曰行首宣傳官令該曹口傳差出
정조 20년
兵曹口傳政事以李格爲宣傳官
정조 20년
黃昇源啓曰院隷檢束屢勤飭敎而時日稍久怠慢依舊雖以近日言之莫重殿庭輒有褻慢之習事之駭痛莫此爲甚實注書若於常時嚴加察飭則豈有此無嚴之事乎當該實注書所當重勘而本院請推之外無他可施之罰何以爲之敢稟傳曰注書推考院隷可謂亂民付之法曹嚴治照律啓聞當該兵曹入直堂上遞差郞官拿處前望單子入之待下批牌招入直
정조 20년
兵曹參判前望單子入之權裕落點
정조 20년
鄭淳民改差代以韓致重爲假注書
정조 20년
以全羅監司徐鼎修狀啓靈巖所安島異國船漂到事判付內啓下備邊司爲旀秋冬間風勢涉江雖利駕海則難乙仍于舟橋編結時爲江民還以爲便而水帥辭陛也亦以邊情宣諭而近日漂船問情也擧行也無不稽緩劇寒船路之遲滯雖或似然而靈巖漂人之形止稽報最爲甚焉該倅嫌不問情姑不處分鎭將令帥臣各別嚴棍依兩邑漂人例由陸由水間卽爲從願發回事三懸鈴分付爲良如敎
정조 20년
假注書尹命烈狀啓臣於今月初一日敬奉聖諭今初六日午時量馳到懷德縣外南面性潭里傳諭于新除授師傅宋煥箕所住處是白乎則以爲臣日前祗承批旨所叨職名未蒙許解區區微分一切悶蹙忽玆夢寐之外新除恩命又出尋常至有史官遠臨傳宣聖諭十行綸綍辭意隆摯實非庸陋如臣所敢承當臣惶駴隕越益不知所措謹當以一疏仰陳瀝血之懇云矣臣今方復路緣由馳啓爲白臥乎事是良厼詮次善啓向敎是事踏啓字
정조 20년
丙辰十二月初九月辰時上御誠正閣大臣備局堂上引見入侍時右承旨李肇源假注書鄭淳民記事官金景煥記注官金良倜右議政尹蓍東左參贊鄭民始判敦寧金持默行上護軍李柱國行兵曹判書鄭好仁行禮曹判書閔鍾顯行大護軍李在學戶曹判書李時秀行護軍徐有大行護軍李漢豐行護軍徐龍輔校理尹悌東以次進伏訖蓍東曰日寒如此聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣蓍東曰向伏承有感候之敎近則何如上曰間有咳嗽今則無損節矣蓍東曰太廟春享親行有命而今冬之寒一直不解聖候勞動旣甚憂悶且享日適値元朝之夜元朝自是名節上奉殿宮元子侍側政是怡愉嘉悅之辰而此日離次其在聖心亦豈無悵然者耶雖以百官軍兵言之莫不有悵缺之心此亦宜垂軫念之處特寢親享之命是臣區區之望也上曰予無所攸爲惟於奉先之節未敢或忽而今年五享一未親行予心之愴缺當如何百官軍民之弊非不知之而親享停止誠難矣予欲於伊日使百官之有親者許令歸家暫覲而來矣民始曰自上雖有歸覲之命旣是出齋之人未陪享之前孰有遽然徑歸者乎況其出齋在於晦日祈穀大祭受誓戒又在翌日則新舊歲之交多日離家無怪其爲難最是軍民之弊不可不恤矣上曰禴祀烝嘗少可伸誠故所以有春享親行之命實難停之矣蓍東曰明年初二日太廟春享大祭取稟奉敎敬依矣今値小寒之節寒威若是嚴緊大寒之後立春之前則日氣之凝沍可知動駕經宿徹宵將事恐有妨於將攝之節且伏念上奉殿宮元子侍側歲朝元正歡欣福慶之辰將於齋殿受釐翌日還宮矣群情悶慮之外殿宮憧憧之念亦可仰認百官軍民在家過歲之願雖屬猥屑之下情事理果如此我聖上行時令順物情之政宜有下體之道來頭四享尙多展禮之日今番則特命攝儀伏地顒祝敢此仰達上曰予亦爲然而今年五享皆未親行明年欲自春享先行親祭之意而今聞卿言絜矩之義事理果然矣元朝詣眞殿行春展謁禮仍行春享大祭省器次詣永寧殿如上儀次詣景慕宮行春展謁禮以此分付該曹可也出擧條上曰近來臺諫初無情勢而無端違牌次對則不參詣臺則不爲雖謂之無臺諫可也豈有如許道理今日違牌者誰某而政院何不察飭乎肇源曰大司諫金翰東有實病司諫李顯默有情勢掌令洪受浩有拘忌其餘皆違牌矣上曰實故外更爲牌招嚴飭登筵可也蓍東曰纔見慶尙監司與東萊府使所呈單子則倭貨貿買只是黃連等藥料而已至若奇巧之物和買初無自首者矣上曰然則玉堂朴載淳從何聞之旣曰諗聞又曰訛言播傳道臣纔下去而朴載淳仍卽上來必非指的於今道臣而前道臣亦何知倭貨者哉然堂疏豈以無根之說登聞乎雖兵水使亦未可知也大抵至於傳訛之境云爾則似不可仍以置之矣蓍東曰欲受自首則必無自首之人從今嚴立科條使不得任自賣買恐好矣上曰道臣若能嚴禁則邊禁豈至於蕩然乎此非立科條之事自廟堂嚴飭可也上曰昨見宋啓榦予所謂吉士者非過語也相貌極好柔和之中亦有骨氣不特不爲徒善而已爲先正家甚爲奇幸蓍東曰臣雖未之見焉而辭巽太過欲從蔭路祿仕云矣上曰次對爲之蓍東曰會寧交易事禮部咨文出來且月食已過此兩回咨竝令槐院依例撰出正書安寶後定禁軍騎撥下送于灣府使之傳給鳳城將處轉致北京之地何如上曰依爲之出擧條蓍東曰軍器寺甲冑有修補之命矣皮鐵甲衣修補者爲三百二十五件皮鐵冑修補者當爲四百四十六頂每件修補容入假令爲四十餘兩合錢幾至一萬五千之數勢難一時盡爲始役然東南關廟祭享時諸執事所着一百十餘部猶患進排之不足及此修補有不可已惠廳儲留甲冑十五部價米特許劃給則或可爲三分一修補之資敢此仰達上曰依爲之祭享時所用至於百餘部云者必是姑未釐正而然應入件數錄送政院以爲稟旨定式之地可也出擧條蓍東曰甲寅十二月因本寺提調徐有防陳達監牧官之摠數準納馬政蕃息屢考居最之人原牧官則守令察訪及京復職兼牧官則實職軍門間各其相當窠卽爲懸註差擬事定奪出擧條翌年乙卯順天監牧官成國民以牧弊矯救稅納準摠瓜滿後京復職調用水原監牧官李鼎吉能有修擧摠數無減興陽監牧官朴萬億尤甚地方優報稅摠竝加一年仍任其時珍島監牧官金載儉牧民之竭誠賙賑稅穀之豐摠準納宜有一體論賞之擧而特以瓜限之稍遠姑置之明年又値荐歉而稅能充數民不歸冤兩年治績誠爲可尙而以該提調之遞任尙未擧論者事甚斑駁前監牧官金載儉令該曹復職調用以施奬用之典俾無向隅之歎何如上曰依爲之出擧條上曰備堂新差事卿之每欲辭巽不但有違廟堂故事前有所酬酢者今日則新差可也蓍東曰臣於備局堂上新差之命不敢屢辭刑曹參判李亨元行護軍李書九行大司成李晩秀才猷踐歷俱合參聞廟謨竝備堂加差使之察任何如上曰依爲之泮長則何時不可爲乎人固可堪年亦向衰而登科則未久所帶則太耀兄弟聯武亦非爲其人惜之之意李晩秀姑勿擧論前亞銓李益運加差可也出擧條蓍東曰都監中軍望筒已入而落點姑遲本局事務中軍主之而聞多掣礙之端云矣上曰可合者實難其人予意在於驪牧申大謙而捧糴難付生手落點之姑徐良有以也上曰從事官鄭東觀尙入直而所捧幾何柱國曰幾捧三分之二類皆升細尺滿故受去之軍兵果有實惠矣上曰得人之效如此近來三營門從事官多不擇人亦不久任故爲害多端各營門軍色郞廳選任之方退與諸將臣講究可也鍾顯曰來丁巳正朝朝賀節目當爲磨鍊以入而動駕相値何以爲之乎上曰以進表裏磨鍊可也出擧條好仁曰各道營將專管討捕之任故與他道方伯互相通關自是不輕之職也必有守令履歷然後始爲排擬卽流來政格而近年以來此法蕩然未經守令者間或差除以致躁競之成風事甚未安自今以後修明舊典未經守令則毋敢擬望之意定式施行何如上曰依爲之內外將一體矣禁軍將近果亦以曾經守令人差擬乎亦爲申明定式而除非特敎無敢撓改可也出擧條上曰刑判何不入來新印無冤錄卿見之乎予於此書不敢一言可否者誠以一吐半字之誤生死立判故也蓍東曰聖敎誠然矣仍命退大臣備局堂上先退刑曹參判李亨元護軍李書九行大司成李晩秀備局堂上差下事榻前定奪上命肇源書榻敎曰都承旨入侍鼎揆進伏上命肇源先退上曰右相入侍賤臣承命出傳與右議政尹蓍東偕入進伏上曰近日寒甚得無難乎蓍東曰臣之病情當此極寒一向無減矣上曰頃遣醫官康命吉矣果爲用藥而藥之效害何如蓍東曰用蔘劑而無益故只服七貼而止矣上曰然則溫劑恐非當劑也上曰予於昨年取讀朱書百選矣今年又選經書百篇三十餘日而盡讀充然如有得故近又留意於左傳而滯症之於看書不能無相妨也蓍東曰萬機之暇勤學至此遐不作人之化可以復覩臣實欽仰不已也鼎揆曰卽伏見傳諭史官尹命烈狀啓則職銜下具書姓名有違格式不可無警推考何如上曰依爲之出擧條仍命退諸臣以次退出
정조 20년
行都承旨黃昇源坐行左承旨林蓍喆未肅拜行右承旨洪仁浩坐左副承旨李海愚坐直右副承旨魚用謙坐直同副承旨朴基正坐注書柳遠鳴仕一員未差假注書韓致重仕直事變假注書洪致榮仕
정조 20년
藥房提調尹師國行左承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
李海愚啓曰行大司憲宋煥箕持平金壽祖鄭宗魯在外執義宋翼孝掌令沈奎魯鄭㝡成牌招啓辭未下監察茶時之意敢啓傳曰知道
정조 20년
洪仁浩啓曰判義禁趙宗鉉除拜後過三日不爲出肅依定式推考警責仍卽牌招察任何如傳曰允
정조 20년
以左副承旨徐郁修牌不進罷職傳旨傳于李海愚曰許遞前望單子入之待下批牌招察任
정조 20년
承旨前望單子入之朴基正落點
정조 20년
壯勇營提調前望單子入之鄭民始落點
정조 20년
以吏曹參議申耆再牌不進罷職傳旨傳于洪仁浩曰見任別無情勢之可言則至於再違有損國體只推以前牌更爲催促
정조 20년
兵曹參判前望單子入之李書九落點
정조 20년
吏曹堂上前望單子入之參判權裕參議申耆落點
정조 20년
以吏曹參判權裕牌不進推考傳旨參議申耆牌不進罷職傳旨傳于洪仁浩曰參判旣無情勢則何可違牌更爲牌招參議亦爲只推更爲牌招
정조 20년
以吏曹參議蔡弘遠再牌不進罷職傳旨傳于洪仁浩曰臺諫則與宰相相可否時任大臣子弟之逡巡於兩司猶有可據之近例至於銓官之格外引嫌反有關於國體此意前有飭敎則深夜召牌又復違傲不可無飭勵吏曹參議蔡弘遠罷職
정조 20년
吏曹參議前望單子入之尹行恁落點
정조 20년
以吏曹參議尹行恁牌不進罷職傳旨傳于洪仁浩曰只推更爲牌招
정조 20년
以吏曹參議尹行恁再牌不進罷職傳旨傳于洪仁浩曰親病難以承牌貶坐當前許遞前望單子入之待下批牌招察任
정조 20년
吏曹參議前望單子入之李勉兢落點
정조 20년
以吏曹參議李勉兢牌不進罷職傳旨傳于洪仁浩曰只推
정조 20년
吏曹口傳政事以鄭益祚爲戶曹參判成德雨爲刑曹參議沈鏗爲工曹參議
정조 20년
以親臨抄啓文臣試射入格別單傳于黃昇源曰權知承文院副正字李東萬陞六
정조 20년
以抄啓文臣承宣玉堂進箋時讀箋官望筒傳于黃昇源曰明日進箋諸臣中罷散人敍用
정조 20년
以宣傳官今丙辰射講都計劃單子傳于黃昇源曰射居首趙濟民陞敍講居首鄭來昇講旣純熟人亦質實而胄筵舊僚之子也今都政郡守陞品差送
정조 20년
黃昇源啓曰吏曹郞廳來言承旨有闕政事取稟傳曰前望單子入之待下批牌招察任
정조 20년
承旨前望單子入之李喆模落點
정조 20년
以右承旨李喆模牌不進罷職傳旨傳于黃昇源曰聞其實病勢難供劇云許遞前望單子入之待下批牌招
정조 20년
承旨前望單子入之林蓍喆落點
정조 20년
以李海淸囚單子傳于李海愚曰附過放送
정조 20년
洪仁浩以兵曹言啓曰內禁衛將權璹素患痰癖之症當寒添劇時月之內無望供職呈狀乞遞新除授五衛將李寅植前任安東營將忠翊衛將吳載衍前任全州營將忠壯衛將金潤國前任全羅監營中軍俱在任所而上來間番次苟艱竝改差何如傳曰允
정조 20년
黃昇源以備邊司言啓曰宣惠廳堂上有闕之代行左參贊鄭民始差下使之察任何如傳曰允
정조 20년
洪仁浩以訓鍊都監言啓曰謹依傳敎本局參軍金尙埰嚴棍十五度與當牌禁松軍朴昌謙洪成運等畿邑充軍次竝移送秋曹之意敢啓傳曰知道
정조 20년
李海愚以刑曹言啓曰因訓鍊都監啓辭本局參軍金尙埰當牌禁松軍朴昌謙洪成運等畿邑充軍事命下矣朴昌謙京畿加平郡洪成運竹山府竝充軍定配所卽爲押送而金尙埰係是朝官令義禁府擧行何如傳曰允
정조 20년
李海愚以刑曹言啓曰因二所巡廳啓辭初六日初更量犯夜人幼學韓永周執捉移送秋曹事命下矣犯夜幼學韓永周依更數決笞三十度放送之意敢啓傳曰知道
정조 20년
判府事李命植疏曰伏以臣之求遞之懇乞休之請凡幾遭矣批旨靳許而猶未能知止屢瀆是懼而亦不免更煩是豈臣樂爲哉誠以臣宿疴新恙日甚一日有不容虛帶重任久曠公務故也臣病廢實狀不但擧世之所共知抑亦聖明之所俯燭而又自近日以來寒候陡劇諸症越添溏泄頗作眞元大脫終日昏溕宛轉床褥凜凜有朝夕難支之慮比諸月前陳懇之時不知落下幾許層矣事務多滯收拾無路酬酢不通應接猶難雖欲效藍田丞之署尾惟謹決知其行不得矣噫國之所以設官分職者非爲榮其身也下至微末庶品各有所掌闕一不可是故居其官而不稱其任者謂之瘝任是職而不擧其事者謂之曠曠則去之瘝則斥之古今之通義也今臣見帶之職劇務也緊任也一有差誤則其爲民國之害固大矣且念臣冒叨是任始謂承乏攝官不過五日京兆孰知荏苒蹲仍遽至三年之久乎及今衰益甚而病益奇不獨瘝曠而已必致僨誤不獨僨誤而已以此廢疾之身尙齒簪紳之列厚招譏議大壞廉防其何以尊朝廷而示四方乎眞所謂非徒無益而又害之者也每於神氣少惺之時念到于此未嘗不驚懍憂懼求死不得也玆敢申控血懇仰徹崇聽伏乞聖慈俯賜矜諒亟遞臣所帶諸任仍降許令致仕四字之命俾遂至願千萬幸甚臣無任云云答曰省疏具悉惠堂重任不可輕解兼帶壯營姑先許副致仕事不允
정조 20년
丙辰十二月初十日辰時上御春塘臺抄啓文臣親試試射宣傳官射講都計劃入侍時行都承旨黃昇源行左承旨洪仁浩右承旨申耆左副承旨李海愚右副承旨魚用謙同副承旨朴基正記事官柳遠鳴假注書韓致重記事官金景煥記注官金良倜親試試官二提學沈煥之原任直提學徐龍輔直提學李晩秀原任直閣南公轍李始源檢校待敎沈象奎試射試官戶曹判書李時秀戶曹參判李書九行副護軍李肇源李相璜金啓洛李勉兢講考官壯勇營大將金持默前大將申大顯參考官檢校待敎徐有榘以次侍立訖上具平戎服乘馬出萬八門由保定門明光門靑陽門上命耆書傳敎曰壯勇提調前望單子入之上曰壯勇提調鄭民始點下使之催促入來擧行上曰本營擧行稽緩本營首吏令政院發牌捉囚上詣春塘臺下馬陞座上曰日勢差晩試官行禮及軍兵叩頭節次除之親試試官及射講試官分東西進伏訖民始曰日寒轉甚聖體若何上曰一樣矣民始曰王大妃殿氣候若何上曰一樣矣民始曰惠慶宮氣候若何上曰一樣矣上敎民始曰本營提調予則曰得人今日試射本營應射軍兵各別嚴飭上命仁浩書親試四韻律詩題仍命揭之懸題訖耆跪告宰樞執鼓宣傳官等以次應射應講上曰壯勇營哨官李成德拜跪之際不爲擧臂擧措駭然令大將決棍五度上命書榻敎曰當該試官金持默申大顯推考上曰試官申大顯出講章時不知陣圖之何在乃反問於能麽兒郞廳如許武臣將焉用哉仍命書榻敎曰試官申大顯罷職上曰額外壯勇衛徐春輔拿入上曰士夫家子弟或有軍門强令勸武而厭避者汝則乃是自願者而忽地不知去處如爾無狀之類不可仍置逐送寧邊府與武士等習射每月修射記上送之意該大將行會可也命書傳敎曰吏曹貶坐在再明云參判參議前望單子入之待下批牌招察任命書榻敎曰抄啓文臣及宣傳官都計劃宣賞明日爲之進箋亦於宣賞處爲之殿座處所便殿爲之承宣玉堂因經書校正時宣饌賡韻欲爲進箋稱謝云明日同爲進箋於便殿又命書榻敎曰兵曹參判前望單子入之待下批牌招先入直後謝恩判堂則出番入直堂上追省記爲之又命書榻敎曰吏曹參議前望單子入之待下批牌招察任又命書榻敎曰今聞戶判言戶曹貶座在明云參判有闕之代令該曹口傳差出刑曹工曹參議未差之代亦爲口傳差出待下批牌招考券訖上命承史抄啓文臣及侍衛諸臣宣饌訖上乘馬由靑陽門明光門入保定門還內
정조 20년
行都承旨黃昇源坐直行左承旨洪仁浩坐右承旨申耆坐左副承旨李勉兢坐直右副承旨李海愚坐同副承旨朴基正坐注書柳遠鳴仕一員未差假注書韓致重仕直事變假注書洪致榮仕
정조 20년
洪仁浩啓曰來十六日日次儒生殿講日次矣敢稟傳曰爲之
정조 20년
朴基正啓曰行大司憲宋煥箕持平金壽祖鄭宗魯在外執義宋翼孝掌令沈奎魯鄭㝡成牌招啓辭未下監察茶時之意敢啓傳曰知道
정조 20년
黃昇源啓曰今日殿座承旨當爲備員左承旨林蓍喆更卽牌招何如傳曰聞有實病許遞前望單子入之待下批牌招察任
정조 20년
承旨前望單子入之宋民載落點
정조 20년
傳曰黃昇源曰諸承旨持公事入侍
정조 20년
傳于洪仁浩曰京畿監司入侍
정조 20년
洪仁浩啓曰前都承旨李鼎揆前承旨申耆今日進箋當爲進參而時無職名令該曹口傳付軍職何如傳曰允
정조 20년
傳于洪仁浩曰進箋諸臣中本職未肅拜人本職許遞令該曹口傳付軍職
정조 20년
兵曹口傳政事護軍李鼎揆副護軍申耆李勉兢
정조 20년
洪仁浩啓曰待敎臣李存秀啓曰抄啓文臣講製連三次居首則參下陞六已陞六者陞敍已陞敍者準職已準職者加資事載在講製節目矣抄啓文臣申絢九月朔十月朔十一月朔十二月朔課講連四次居首而已經陞敍依定式準職傳旨令政院捧入之意敢啓傳曰課講居首陞敍屬耳親試居首又爲錫馬今此四次居首又爲準職近於稠疊亦與一人兼數事勿論之規有異以半熟馬帖一隻賜給可也
정조 20년
傳于洪仁浩曰貶坐在明吏曹參議前望單子入之與未肅拜亞銓更爲牌招判堂外三堂俱有所幹之事其中參判則編輯異於校正兵曹參判李書九許遞令該曹口傳差出待下批一體牌招
정조 20년
吏曹口傳政事兵曹參判洪明浩
정조 20년
吏曹參議前望單子入之韓晩裕落點
정조 20년
傳于黃昇源曰亞銓批下牌招
정조 20년
以吏曹參判權裕牌不進推考傳旨傳于黃昇源曰豈可無端屢違更爲牌招嚴飭行公
정조 20년
李海愚啓曰吏曹參判權裕飭敎之下隨牌闕外屢度催促終不承膺揆以事體極爲未安推考警責何如傳曰其委折卽爲問啓可也
정조 20년
黃昇源啓曰吏曹參判權裕處問其不爲承膺委折則以爲臣本根孤植弱跡畸情危而狷隘之性又不能諧世以故凡諸官職有除輒膺惟思筋力奔走少效涓埃之報而至於淸官峻秩則必以自劃爲定計矣今此天官佐貳有非閒司漫職之可比玆不能猝變定計冒沒承膺以自取無限顚跲惟俟亟伏刑章以伸自靖之義而已云矣敢啓傳曰屢飭之下擧措無異自劃使之問奏所執雖甚太過如彼力辭其意則可貴此等處不拂其性不害爲禮使之義特許辭遞其代前望單子入之牌招察任
정조 20년
吏曹參判前望單子入之徐龍輔落點
정조 20년
以吏曹參判徐龍輔牌不進推考傳旨傳于黃昇源曰近來銓銜非要銜卽苦銜欲爲於不爲之前而旣爲之反又不欲爲之縱曰此弊自昔伊然後弊甚於前弊此弊不改何弊可矯乎月前刑官之旣授旋解以其有實病也今則病旣差而無故者除非自劃而遞者有情勢者時帶承宣者只有此亞銓一人則可謂孤注也單望也雖欲推諉求說不得前此三銓時三十餘度順解最後一度出肅云者已是罕有之例則豈可每每如是乎此傳旨勿施待開門更卽牌招仍參考績
정조 20년
傳于黃昇源曰內閣褒貶今日爲之云判堂政望先爲書入後赴坐亞銓之再違過矣更爲牌招三銓踏下之代前望單子入之待下批一體牌招使之待朝考績
정조 20년
李勉兢以兵曹言啓曰本曹褒貶明日當爲設行矣堂上不可不備員而參判洪明浩牌招不進參議李翼晉監印所進參知金熙朝內閣進無以備員磨勘何以爲之乎敢稟傳曰參判許遞令該曹口傳差出待下批牌招察任可也
정조 20년
吏曹口傳政事兵曹參判洪聖淵
정조 20년
傳于黃昇源曰禮刑曹貶坐在明云禮曹在外參議許遞以在京無故人今日政差出與刑曹參議待下批牌招
정조 20년
有政吏批判書沈煥之進參判權裕未肅拜參議成德雨未肅拜行都承旨黃昇源進以李敬一爲知義禁李秉鼎爲藝文提學李書九爲掌樂院提調李應鼎爲司圃直長李萬榮爲軍資正李城輔爲禮曹參議申耆爲刑曹參議
정조 20년
再政以申耆爲禮曹參議黃仁點爲長興庫提調同義禁單李敬一
정조 20년
四政以李鼎揆爲兵曹參判李得臣爲掌樂院提調
정조 20년
兵批判書鄭好仁進參判李書九病參議李翼晉病參知金熙朝病右副承旨李海愚進以李鼎揆爲副摠管任聖尹爲內禁將朴宗柱爲五衛將申百祿爲忠翊將金敬身爲忠壯將寶化堡權管單李昌榮護軍李太亨洪聖淵副護軍尹行恁李肇源李昌會李喆模徐郁修申鳳朝閔昌爀金魯範李潤元副司直申禹相李顯默洪受浩李益恢副司果李東萬同知單盧性璉
정조 20년
傳于洪仁浩曰今日自朝至于日中昃而酬應者卽諸曹堂上事也叢脞甚矣屑越極矣寧有如許紀綱又見兵曹省記特敎之下判書又爲入直苟且莫甚此際承宣又以禮曹參議之末望落點者錯聽下敎以首望頒布云節節駭然當該入稟承旨及不能檢飭之軍士房承旨遞差前望單子入之此專由於銓堂置處之故初望筒每必不得用之奚但今番置處勿論限明年冬等考績間名以吏曹堂上則判堂以下置處嚴禁兵曹未肅拜參判許遞近來騎堂專不愼擇此後嚴飭與禮議未差之代今日政差代明日貶坐前更以諸曹堂上未備入稟當該承旨及銓堂當嚴處以此更爲嚴飭
정조 20년
承旨前望單子入之申耆李勉兢落點
정조 20년
洪仁浩啓曰吏曹郞廳來言禮曹參議有闕之代以在京無故人差出事命下而前望只有二人無二望擬入之例云何以爲之敢稟傳曰前望單子入之
정조 20년
禮曹參議前望單子入之魚用謙落點
정조 20년
以禮曹參議魚用謙牌不進罷職傳旨傳于洪仁浩曰效尤於亞銓乎旣無情勢且非要任則飭敎之下忽地納牌可謂求其說不得處義之太酸甚於金橘此傳旨勿施更卽牌招使之諸堂肅拜時同爲入肅後出送下鑰
정조 20년
朴基正啓曰臣與左副承旨宋民載伴直矣俱爲遞差出去矣坐直無人新除授右承旨申耆左副承旨李勉兢竝卽牌招何如傳曰允
정조 20년
以刑曹參議望筒傳于朴基正曰前望單子入之
정조 20년
刑曹參議前望單子入之徐美修落點
정조 20년
傳于李海愚曰置處雖曰政格昨日越點之人今日更擬明當入院之承宣今又屢擬至於樂院爲其蘇弊使之差出則爲道伯不遵朝令之人旣擬更擬未經吏曹之人將不得沾一官乎吏曹判書沈煥之爲先從重推考前判書金載瓚等置處一倂勿施至於刑官尤非朝除暮遞之職則朝廷之視之反有勝於尋常散政行政之亞三銓而向者徐龍輔之分明有實病而連政屢擬不得不點下仍卽遞職果何貌樣此後詞訟判堂以下雖有見窠銓曹堂上除非擇差外更無敢以置處塞責擬望事嚴飭銓曹
정조 20년
以前掌樂院提調洪秀輔罷職傳旨傳于申耆曰係是休退之人分揀
정조 20년
注書柳遠鳴病以曺錫中爲假注書
정조 20년
李勉兢以吏曹言啓曰禮曹正郞朴宗京呈狀內矣身素患疾痰之症當寒添劇時月之內萬無供職之望云身病旣如是則不可强令察任今姑改差何如傳曰允
정조 20년
李勉兢以吏曹言啓曰新除授成均館學諭金瑥除拜後過限未肅拜依例罷職何如傳曰允
정조 20년
洪仁浩以司僕寺一二提調意啓曰兼內乘李海愚今日移拜承旨矣其代卽令該曹口傳差出何如傳曰內乘職任至重尙書中僕臣正厥后克正之語固非可倣於今日我朝前例言之正卿之資間亦爲之近來不擇莫甚纔陞堂上之武弁皆爲之致人亦歇看此後曾經亞將與承旨雖至正憲資憲依舊例通融擬望而如是申明定式之後係是兼職不必改差差代以此知悉分付兵曹仍爲揭板內寺可也
정조 20년
申耆以壯勇營言啓曰本營來丁巳春等試射時各技優等人別單書入之意敢啓傳曰知道
정조 20년
李勉兢以訓鍊都監言啓曰毓祥宮墻外生松斫根至於六株之多事極驚心多發校卒譏捕犯者則乃是本宮墻外居民金昌修爲名漢而此漢曾於八月本宮後麓近處犯松被捉移送秋曹定配於忠淸道黃磵縣矣今此犯松又是此漢故問其情節則渠之所供內以爲去十月逃身上京欲報被謫之怨他無可爲之道意以爲如有墻外斫根必致生事於該營門及該參軍今月初六日與同里居朴四得爲名漢乘夜犯斫云故四得捉來對質査問則果如昌修之所供渠以罪人乃敢暗地上來又有此犯松於莫重之地者究厥所爲萬萬痛惡其在懲後之道不可尋常處之令該曹施以重律隨從人朴四得亦爲照法勘繩何如傳曰然則在謫逃躱故犯漢付之法司嚴治當該守令過捧糴令該府拿問處之不謹巡察之罪無關於厥漢之故犯與否而旣聞事實頗有區別參軍及松軍充軍分揀亦勿差代至於卿則以此以彼不能嚴檢飭之責一也仍爲越俸此後各別嚴飭可也
정조 20년
李海愚以刑曹言啓曰因承政院啓辭院隷檢束屢勤飭敎而莫重殿庭輒有褻慢之習院隷嚴治照律啓聞事命下矣承政院使令劉在雲各別嚴杖一百後取考律文則大明律制書有違條有曰凡奉制書有所施行而違者杖一百劉在雲當依此律擧行而一日之內杖百後不得加杖旣有定制待日後決杖放送之意敢啓傳曰知道
정조 20년
吏曹參判權裕疏曰伏以臣聞古訓曰爲官擇人不爲人擇官今此新命何爲而至于臣身也蚊山鶴軒之譏猶屬臣固不足恤而淸朝官方之重因臣壞了無復餘地此豈夢寐之所嘗到哉聞命惝怳五內失守殆不能自定昨旣再犯違傲恭俟嚴勘而今又因政命而天牌荐臨臣於是益復驚惶震懍誠不知措躬之所也念臣以地則單寒甚矣以人則憃愚極矣孤根弱植而眞所謂墻壁無依不學無術而重之以老病瞢瞶一無所當百不近似雖閑司漫職猶懼不堪況此天官佐貳是何等華貫是何等要職而乃以如臣者擬議於其間哉且臣素性狷隘口業未愼立朝近三十年積忤於人跋前躓後動輒得咎昨年以後則尤不可言又何可以此臲卼之蹤入彼睢盱之地以自取狼狽乎惟有自劃二字爲臣參倚之資百爾思量萬無冒膺之望玆敢略入文字仰瀆崇嚴伏乞天地父母俯賜鑑察亟命鐫削臣新授職名仍令選部勿復檢擬於銓任以重官方以全微諒千萬幸甚臣無任屛營祈懇之至云云答曰省疏具悉卿其勿辭行公
정조 20년
護軍李益運疏曰伏以殿下之於臣身天地也父母也民之所欲天必從之子之所願父母必施之民非天何以爲生子非父母何所爲恃念臣前後揚歷孰非濫吹而最是銓部華銜臣自知其千不似萬不當故每於除旨之下違傲是事冥然若全不知義分者然夙宵惶懍惟嶺海是俟迺者殿下曲賜體諒特許遞解天之於民父母之於子其所矜憐而副其願欲者何以加此臣瞻天九頓惟有感淚被襟曾未數日籌司新命又何爲而及於臣也臣識本鹵莽才又空疎雖淸朝百執事之末實無以堪承況籌司卽廟堂之尊也經理庶務大臣之任而若其左右承佐諸堂與有其責臣是何人其敢擬議於此等任乎設令臣出而承膺不過隨行而進逐隊而退口而無言則是啞也耳而無聞則是聾也固不足有無於其間而在國家用人之政乖盭甚矣在臣身自靖之義羞愧極矣臣聞命驚惶歷日靡定玆不得不披瀝仰籲伏惟天地父母豈有從於前而不從於後施於彼而不施於此乎伏乞聖慈俯賜鑑諒將臣籌司之命亟令收還以重公器以安私分千萬幸甚臣無任屛營祈懇之至云云答曰省疏具悉卿其勿辭行公
정조 20년
兵曹參判李書九疏曰伏以臣庸愚譾劣百無肖似偏蒙我聖上陶甄之恩久叨邇列猥躋卿班而歷試內外未嘗有絲毫功能稍可以稱塞任使徒積辜負之罪仰累則哲之明每一思惟惶汗浹背不意日者又伏奉籌堂差下之命臣誠驚霣恧蹙益不知措躬之所也臣聞國家用人之道量材而器使人臣就列之義揣分而受任如使上不難愼而謬擧之下貪榮利而冒居之則必病于其國烖于其身庶官尙然況此廊廟籌畫之參贊軍國謨猷之與聞其爲任也至要其爲事也至大苟非通曉練達之才不宜濫廁而今乃以如臣疎迂倥侗懵無知識者一朝委蛇於諸大夫之後其爲駭物情而羞當世果何如哉且臣平日之所自勉者惟在於杜門守拙斂避榮顯以少答生成之大德而近年以來誤恩稠疊華貫膴仕次第兜攬而至若今日所叨尤非夢想之攸及器小則溢擔重則顚必然之理此臣所以撫躬踧踖凜然而自懼者也以殿下閔覆之仁不待臣言之畢而庶有所矜諒矣玆敢略暴血懇冒瀆崇嚴伏乞聖慈俯垂鑑察將臣新差籌堂之任亟賜遞免則在淸朝任官之方擧措得宜而臣之微分亦可以小安矣臣不勝大願臣無任屛營祈懇之至云云答曰省疏具悉卿其勿辭行公
정조 20년
丙辰十二月十一日辰時上御熙政堂抄啓文臣承宣玉堂進箋抄啓文臣宣傳官都計劃頒賞入侍時行都承旨黃昇源左副承旨李海愚右副承旨魚用謙同副承旨朴基正記事官柳遠鳴假注書韓致重記事官金景煥記注官金良倜以次進伏訖上具翼善冠衮龍袍陞座引儀唱進箋諸臣直提學李晩秀檢校待敎沈象奎待敎李存秀前都承旨李鼎揆行左承旨洪仁浩前承旨李勉兢申耆金啓洛李肇源李翼晉前參議李尙度參知丁若鏞應敎趙弘鎭副應敎洪秀晩尹悌東副校理鄭來百修撰金熙采副修撰尹益烈豐川府使崔光泰副司果權晙申絢李東晩金近淳李勉昇副司正徐俊輔曺錫中宣傳官鄭來昇趙濟民入就位行四拜禮上曰宣傳官趙濟民不知俯伏興之儀渠雖武弁亦嘗出入近侍之列此等禮節豈不知之而莫重殿庭備法樂行禮之時擧措駭然賞典勿施至於抄啓文臣之行禮亦多失措引儀更爲呼唱使之八拜上曰行禮之際引儀徑先呼唱近來御前唱多以生疎引儀充數贊儀所爲極爲可駭當該呼唱引儀逐出令贊儀呼唱上曰王大妃殿進御加味正氣散依前方自今日一貼式煎入出榻敎上曰再拜以上皆當樂作而諸臣行禮之時不爲擧樂駭然甚矣命書榻敎曰掌樂提調遞差當該執拍典樂令攸司科治差出堂上罷職又命書榻敎曰政官牌招開政讀箋官金近淳李勉昇徐俊輔曺錫中升階讀箋降就位進箋諸臣行四拜禮訖仍頒賞進箋及受賞諸臣先出抄啓文臣金熙周等覲親呈辭入呈上曰抄啓文臣受由之行給人馬路文者蓋出於優待之特恩而或慮外方之眩於擧行內閣路文式例中抄啓文臣受由行一條亦爲載錄印頒行會已多年所外方擧行必當按例接待俾無違式之弊而近聞抄啓文臣之受由下鄕者多不謹飭違越式例甚至於驛人馬之加數立把雖是奉命使行或有濫騎之事則自有當律況抄啓文臣乃是私行一馬二夫猶是曠絶之恩數而反有過越之習已極可駭雖以外方言之不遵朝家頒布之式令徒畏少年名官之習氣延逢旗仗之出待飮食盤奉之供饋無異別星之行驛人馬惟令是從無難加把而爲道臣者一任其違式全不禁飭揆以法綱萬萬駭然從前之事雖不一一追理而此後一遵式令騎馬一匹驛人夫二名外切勿加給奴子私持馬各一外亦勿供給至於境上之出待各站之供饋一竝除罷而如是申飭之後又或違式之事則抄啓文臣犯科者外方邑驛之違令者道臣一一狀聞請罪而如或有拘於顔私容護掩匿之道臣當自備局隨現論勘當該文臣依律勘罪該邑驛守令察訪亦當勘以與受同罪之律斷不饒貸令一提學以此意嚴加行會諸道上命諸承旨各奏公事昇源讀奏全羅監司徐鼎修啓本雲峯縣監李鉐到任事基正讀奏黃海監司徐邁修啓本潭陽府民家失火人等奠接事有旨祗受事海愚讀奏慶尙監司李泰永啓本罪人朴枝茂泗川縣到配事黃海監司徐邁修啓本罪人千世柱安岳郡到配事命書判付訖上曰京畿監司使之來待仍命退承史以次退出
정조 20년
丙辰十二月十一日午時上御重熙堂右承旨與京畿監司入侍時右承旨李海愚假注書韓致重記事官金景煥金珍恪京畿監司李冕膺以次進伏訖上敎冕膺曰道內捧糴今至幾許冕膺曰新還則幾至畢捧而舊還尙未收刷矣上曰舊還捧納之時徵族之弊不可不念卿須更關嚴飭各邑俾無呼冤之端可也重臣久在壯營提調之任雖緣老病未能登筵而每於文簿稟啓之時如對顔面矣日前雖不得已許免而予心悵然故今召卿言之耳冕膺曰壯營提調之任特蒙遞解之恩感祝無地而第所帶之任尙有未解者衰病日甚職務多滯實不勝惶悶矣上命退諸臣以次退出
정조 20년
行都承旨黃昇源坐行左承旨洪仁浩坐右承旨申耆坐左副承旨李勉兢坐右副承旨李海愚坐直同副承旨朴基正坐直注書柳遠鳴病一員未差假注書曺錫中仕韓致重仕直事變假注書洪致榮仕
정조 20년
李海愚啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 20년
傳于李勉兢曰來待諸臣入侍
정조 20년
以大司諫金翰東獻納朴鍾淳牌不進罷職傳旨傳于李海愚曰只推
정조 20년
傳于李海愚曰別雲劍爲任至重古則與大臣同品然後爲之高於大臣之大君亦爲之後規雖不若古規而猶以正卿以上崇品人備擬近來則太無界限屑越莫甚前此以此別加嚴飭而觀此別雲劍望筒參判之未經亞銓者亦皆擬入當該兵曹判書從重推考此後就議大臣指一定界限草記仍爲定式遵行
정조 20년
以全羅監司徐鼎修狀啓羅州智島漂到大國船人等衣袴分着事判付內啓下備邊司爲旀捧糴方張民事孔殷漂人出來地方官等姑令還官待發還時更往檢飭而嚴飭鎭將其間看檢事三懸鈴分付爲良如敎
정조 20년
洪仁浩以司饔院都提調提調意啓曰本院奉事李應鼎昨日政司圃署直長遷轉而今年柴場摘奸後明年燔造物力旣已區處矣莫重燔造之任不可付之生手本院直長中依例相換以爲竣事之地何如傳曰允
정조 20년
洪仁浩以弘文館言啓曰本館上番應敎臣趙弘鎭以兼西學敎授今日禮曹褒貶時晝仕出去之意敢啓傳曰知道
정조 20년
司諫李景溟應敎趙弘鎭副應敎尹序東掌令沈奎魯鄭㝡成校理洪秀晩尹悌東副校理鄭來百沈興永正言金熙華趙德潤修撰金熙采副修撰尹益烈啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷不建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之明而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其紏結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛骨當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉深三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀削凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸琑之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣三章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積刀削一行姻付賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典刀削十二行答曰不允刀削七字
정조 20년
司諫李景溟掌令沈奎魯鄭㝡成正言金熙華趙德潤啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼紏結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛漫於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖爲謀逆以不少之人何可遽然承服又以爲如欲殺之則速出斬之等語肆然發惡且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸凶種之稚少者梟種稍長安知不更肆獍惡如範吉等所爲者耶法令有限事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不容晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變旣用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊鼓之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事勢旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀削凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠刀削五字逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖刀削七字鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結安遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育政爲此賊準備語則其在鋤逆種杜後患之道殄之滅之不容少忽而今此好石之年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贜畢露無餘推此一款卽是斷案而尤有國人之至今所腐心痛骨者壬寅秋邦慶實是八城臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭刀削七字與同刀削二字之說旣已遲晩刀削三字他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則頒付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沫飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節水拔根柢卽是王章之所不可已者而纔承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 20년
掌令沈奎魯鄭㝡成啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十人之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律去十一月初二日景慕宮冬享大祭親臨隷儀時祭監監察李卿尹以爲堂下執禮執義李明淵莫重笏記不善傳唱致有諸享官拜跪錯亂之失不可無責監臺呈課旣如是則宜有警飭之道請伊時執禮李明淵施以譴罷之典答曰不允李明淵事依啓
정조 20년
司諫李景溟正言金熙華趙德潤啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問快正典刑噫李周奭之罪可勝痛惡士夫之居家細節猶不敢一毫放過況陵寢肅敬之地其所嚴畏怵惕之心有倍於闕內供直則身爲陵官者尤當兢兢蹙蹙洞洞屬屬竭盡誠敬之不暇而彼周奭渠以士夫之裔宰臣之子全無謹飭之戒徒事狂悖之習莫重淸齋之地私宰牛隻腥穢狼藉此已萬萬可驚可駭之事而至若優婆遊戲之事尤是一大變怪也此等雜戲雖閭巷匹庶稍有知覺操行者固當嚴斥不近而名以齋郞無難故犯若是其極是可忍也孰不可忍也論其罪惡三尺猶輕何幸我殿下誠孝所及罪人斯得則施以當律斷不可已而猶此含容歸之不足責之科刑止於一次律止於勿限周奭之所犯係是莫重則刑律之止此失之太輕且況勿限之律初非不重而終歸於遇赦輒宥之科則以此勘律烏足以當其罪哉請島配罪人李周奭更令王府拿致加刑限己身島配雖有赦典永勿擧論答曰不允
정조 20년
丙辰十二月十二日辰時上御誠正閣諸承旨持公事入侍時行都承旨黃昇源行左承旨洪仁浩右承旨申耆左副承旨李勉兢右副承旨李海愚同副承旨朴基正假注書曺錫中韓致重記事官金初爕記注官金良倜檢校待敎李存秀以次進伏訖上曰諸承旨各奏公事昇源讀奏開城留守趙鎭寬啓本應資老人開錄事全羅監司徐鼎修啓本臨坡縣令趙命喆到任事上命書判付訖上敎昇源曰近來御覽官案修正多不致詳承旨不爲考準乎此後則每於政事後堂上卽爲修正以入日後如有疎漏之弊則都承旨當知之矣上曰向日次對筵說全不成說實注書以如此生疎之人擬入極爲駭然矣實注書何不入來乎耆曰與左副承旨有嫌避故懸病出去矣上曰承旨之在院時讀狀啓公事此是古例而今之爲承旨者遵古例者絶罕惟都承旨年雖衰老每於入院時披讀公事深夜不撤云予嘗嘉之爲承旨可以取法矣上曰貢柑尙不來若待其來則柑製恐不得設行於歲前分付戶判倭柑百箇待令於十五日上命仁浩書榻敎曰十六日日次儒生殿講退行於十八日上命耆書傳敎曰春到記旣未爲之秋到記則欲待貢柑兼設矣今朔已過旬後尙無封發之狀未及於歲前可以知之賜柑之代用他果旣有前例十五日春塘臺親臨柑製兼行秋到記製講仍設食堂於臺上而饋飯時傳柑若此則生進及居齋館學幼學當進參令泮長知悉又命書傳敎曰小學註解義例不一每欲淘洗而竝與印本稀罕此蓋不能修明之一端昔在先朝惓惓於小學之敎予於九歲以前周而復始五講是書每次程式不下百遍今於三十六年之後點檢句讀恰如初學近因夜長課習經傳傍及是書益覺義例之不講而習之之方當在校印以後且況大臣之奏諫長之疏亦已樂聞而許之小學義例校正之事令內閣主管爲之設廳近於張大欲就甘盤諸家稽古舊僚而畀是役原任直提學判府事李秉模直提學李晩秀原任直閣南公轍奉朝賀徐有臣行護軍李義駿春川府使韓用和利川府使李述源明日入來閣中校正當爲加差之人更爲稟旨在外人上來事亦令內閣知委又命書傳敎曰卿之課誦小學向老不懈已聞之矣且經宮僚時帶閣銜俾卿摠理於小學註解編校之任而有在外之人趁今十三日齊進內閣爲敎卿其知悉事遣檢書官傳諭于李判府事命退承史以次退出
정조 20년
丙辰十二月十二日午時上御重熙堂左副承旨來待諸臣同爲入侍時左副承旨李勉兢假注書曺錫中記注官金初燮金良倜行副護軍李書九僉知中樞府事成大中以次進伏訖上敎書九曰左傳義例校正事卿等相議善爲而又得熟習於左氏者爲之則如申大羽徐瀅修甚熟習云而方在外任有難上來矣每卷第一行書冊名處書以春秋第二行低一字書以左氏傳每經一段下書傳一段傳則用衛夫人字經則用大字有經無傳者只書經有傳無經者隔一圈書於其上傳文之下皆如綱目樣至於註釋則杜註太略林註太繁卿等相議善爲刪入亦如綱目之盡書本文繼書後儒所論之如某氏曰云云則爲好而若或有掣礙處則依前本文中間間載錄無妨矣仍下一冊子曰此註未知誰所爲而甚簡而盡用此註則似好矣書九等披閱良久曰驟看大略甚簡略不繁矣上曰春秋之書專主尊王而王政重四時春王正月之大書特書者亦出尊王謹始之義而至於夏秋冬則義例不同雖以隱公元年言之不書四月而有夏五月之文若於夏字下五月字上加一圈子秋冬亦然則可爲表以出之之道此於經文無一字移易而只是添一圈子也朱子於大學分章析句則亦不害於竊取之義卿等之意如何耶書九曰經文之書時月日處各有義例以正月言之有春王正月春正月之異例者恐不可遽然議到矣上曰檢校待敎徐有榘沈象奎使之入侍賤臣承命出偕入進伏上敎有榘曰左傳校正事已言及於俄者下敎矣會于何處則爲好耶闕內則出入甚非便矣有榘曰校書館似好矣書九曰公廨則書冊之持去持來亦甚非便臣家於諸臣家皆不甚遠相會爲之似好矣上曰雖今日始爲之而成大中則或往來或留宿從便爲之可也有榘曰檢書官成海應除本仕進去以爲考準之役則似好矣上曰好矣有榘曰臣當出見矣經書吐看檢事則沈象奎替行何如耶上曰唯仍命退諸臣以次退出
정조 20년
行都承旨黃昇源坐行左承旨洪仁浩坐直右承旨申耆坐直左副承旨李勉兢坐右副承旨李海愚坐同副承旨朴基正坐注書柳遠鳴病一員未差假注書曺錫中仕直韓致重仕事變假注書洪致榮仕
정조 20년
大殿中宮殿內閣政院玉堂朝廷二品以上六曹堂上奉朝賀單子問安答曰知道王大妃殿惠慶宮元子宮內閣政院玉堂朝廷二品以上六曹堂上奉朝賀口傳問安答曰知道
정조 20년
申耆啓曰行大司憲宋煥基持平金壽祖鄭宗魯在外執義宋翼孝掌令沈奎魯鄭㝡成牌不進監察茶時之意敢啓傳曰知道
정조 20년
傳于申耆曰卿等入來於候班矣十五日次對進定於今日招致備郞傳諭
정조 20년
李海愚啓曰今日次對兩司當爲進參除在外未肅拜呈告人員竝卽牌招何如
정조 20년
申耆啓曰別府事李秉模直提學李晩秀原任直閣南公轍奉朝賀徐有臣副摠管李義駿與春川府使韓用和依下敎來待矣傳曰入侍
정조 20년
以大司諫金翰東司諫李景溟獻納朴鍾淳正言金熙華趙德潤執義宋翼孝掌令沈奎魯鄭㝡成牌不進罷職傳旨傳于李海愚曰只推
정조 20년
傳于申耆曰新差備堂中不爲入來人竝牌招察任
정조 20년
以寶劍望筒傳于申耆曰未差之代口傳差出
정조 20년
兵曹口傳政事以申光履爲副摠管
정조 20년
丙辰十二月十三日午時上御重熙堂左副承旨入侍時左副承旨李勉兢假注書曺錫中記事官金景煥記注官金良倜有司堂上李時秀行副護軍李書九檢校待敎徐有榘以次進伏訖上敎書九曰左傳義例卿所書納諸本中傳文之間間載註者似好矣書九曰欲合錄註釋於傳文之下則文理斷絶不接多有掣礙處矣上曰以昨日所下冊子中所載註釋欲用之耶書九曰筵退後詳見則與杜註大不同而多有窄鑿處不如杜林合註之擧世通用者以杜林註刪用則似好矣上曰夏五月之特出夏字而加圈於五月之上者果欲何以爲之耶書九曰經文義例至重不可移易一字如經文中有己丑己丑者必是衍文而或以二說釋之亦不遽然刪去可見其經文之至重矣有榘曰此與變易經文有異而分析章句朱夫子亦爲之臣意則恐無不可矣上曰然矣此則斷而行之少無妨於竊取之義矣上曰註釋漸多而本旨漸晦此後世痼弊也左傳註尤有甚焉一竝刪節務從簡易而如蔑魯地鄢鄭地者雖不書某地豈不知某國乎若蔑非魯地鄢非鄭地則必書某地然後可以區別本國與他境如此之類皆推類存拔可也書九曰謹當一依聖敎爲之而來頭似多有稟裁處矣上曰唯勿論某事有氣力然後可以成事必須善爲之無或遲緩也仍命書九有榘先退上敎時秀曰田賦考冊子可以從近訖工否時秀曰大體則幾皆出草而免稅條關問諸道姑未上來歲前則恐難訖工矣上曰內司報備局辭緣卿見之耶大丘之湧泉寺聞是千年古刹而近來役煩幾至破寺之境屬之宮房則庶可漸次保存云故判付許施之依晉州玉泉寺前例發關該道而或慮移弊於民間此意亦關問爲好矣玉泉寺事廣留似擧行問於廣留則可以詳知也時秀曰發關成節目當一依玉泉寺例乎上曰唯仍命退諸臣以次退出
정조 20년
行都承旨黃昇源坐行左承旨洪仁浩坐右承旨申耆坐左副承旨李勉兢坐直右副承旨李海愚坐同副承旨朴基正坐直注書柳遠鳴病一員未差假注書曺錫中仕尹命烈仕直事變假注書洪致榮仕
정조 20년
黃昇源啓曰假注書韓致重身病猝重勢難察任今姑改差何如傳曰允
정조 20년
韓致重改差代尹命烈爲假注書
정조 20년
以寶劍望筒傳于申耆曰雲寶劍外侍衛以入直爲之
정조 20년
以童蒙敎官金直淳單付單子傳于黃昇源曰敎官宋啓幹陞拜直長如無窠尙瑞直長加設陞付其代此人單付望筒更爲修正以入事分付吏曹
정조 20년
吏曹口傳政事童蒙敎官單金直淳尙瑞直長單宋啓幹
정조 20년
以全羅監司徐鼎修狀啓羅州大黑山島異國船漂到事判付內啓下備邊司爲旀由陸由水間依渠願發送事三懸鈴分付爲良如敎
정조 20년
以慶尙監司李泰永狀啓守令相換及久任事判付內啓下吏曹回啓稟處爲旀咸安近僅蘇弊云而其爲難治則今猶古不能於淸道者其可能於咸安乎道臣推考淸道郡守魚在沼改差差代爲良如敎
정조 20년
朴基正以吏曹言啓曰卽接通禮院牒報則以爲明日春塘臺殿座時左右通禮不可不備員而左通禮李秉喆身病猝重萬無起動之望卽爲變通以爲備員擧行之地云左通禮李秉喆令姑改差其代口傳備擬以入之意敢啓傳曰假通禮差下草記置之可也自
정조 20년
申耆以兵曹言啓曰傳曰別雲劍爲任至重古則與大臣同品然後爲之高於大臣之大君亦爲之後規雖不若古規而猶以正卿以上崇品人備擬近來則太無界限屑越莫甚前此以此別加嚴飭而觀此別雲劍望筒參判之未經亞銓者亦皆擬入當該兵曹判書從重推考此後就議大臣指一定界限草記仍爲定式遵行事命下矣臣好仁依傳敎就議于時原任大臣則領議政洪樂性病不獻議左議政蔡濟恭以爲近年以來崇品宗班與儀賓數甚無多別雲劍之皆以外朝差出蓋由於事勢之不獲已而以崇品重宰之難以排望故銓曹之擬入望筒至及於亞卿此與古規有違聖敎已及之矣雖然卿宰若至崇品則其年率多衰老雖以正二品言之若當親享之時則吏兵戶禮各有攸掌是任之依古規差擬其勢誠末由臣意文則限二品而從二品曾經吏參者許令通擬武則限以將任未爲不可此外恐無更爲闊狹之道矣云領敦寧府事金履素以爲別雲劍之當以正卿崇品差出以復古例誠如聖敎而見今位著艱乏排擬之際恐似苟簡若以曾經及時任亞銓爲限則或爲便宜之道矣云判中樞府事李秉模以爲事當以崇品爲之而恐或苟艱限以亞銓以上似宜矣云右議政尹蓍東以爲別雲劍在前多以崇品宗臣儀賓擬差矣近來則全以朝臣備望故實多苟艱之時就正卿中曾經六曹長官政府西壁及亞卿中曾經亞銓者擇擬受點恐或爲宜云矣諸大臣之議皆以亞銓以上爲限以此定式施行何如傳曰允依右相議定式可也
정조 20년
洪仁浩以禮曹言啓曰卽接永禧殿官員所報則今十二月十五日柑製時兩官俱爲觀光云莫重之地不可暫時闕直赴擧時假官依定式令吏曹以成均館官員口傳啓下以爲推移入直之地何如傳曰允
정조 20년
申耆以兵曹言啓曰兼司僕將申啓文慶熙宮衛將白宗郁身病猝重時月之內無望供職呈狀乞遞新除授五衛將朴宗柱前任洪州營將忠壯衛將金敬身前任北虞候俱在任所而上來間番次苟艱竝改差何如傳曰允
정조 20년
朴基正以兵曹言啓曰宣部守三薦參上武臣前銜人別取才時入格矢數落仕年條居住薦名各其名下懸註以入之意敢啓傳曰知道